**LAZDIJŲ RAJONO SAVIVALDYBĖS TARYBOS SPRENDIMO**

**„DĖL PRITARIMO PROJEKTUI „ASBESTO TURINČIŲ GAMINIŲ ATLIEKŲ SURINKIMAS LAZDIJŲ RAJONO SAVIVALDYBĖJE (III ETAPAS)“**

**AIŠKINAMASIS RAŠTAS**

2021-11-09

Lazdijų rajono savivaldybės tarybos sprendimo „Dėl pritarimo projektui „Asbesto turinčių gaminių atliekų surinkimas Lazdijų rajono savivaldybėje (III etapas)“ projektas parengtas vadovaujantis Lietuvos Respublikos vietos savivaldos įstatymo 16 straipsnio 4 dalimi, 50 straipsnio 3 dalimi, Lazdijų rajono savivaldybės 2021–2023 metų strateginio plėtros plano, patvirtinto Lazdijų rajono savivaldybės tarybos 2021 m. vasario 12 d. sprendimu Nr. [5TS-638](http://dvs.lazdijai.lt:8008/document/58417) „Dėl Lazdijų rajono savivaldybės 2021–2023 metų strateginio plėtros plano patvirtinimo“, II strateginio tikslo „Gerinti ir plėtoti patrauklią gyvenamąją aplinką“, 3 tikslo „Sukurti ir išsaugoti subalansuotą ir sveiką aplinką savivaldybės teritorijoje“ 3.2. uždaviniu „Užtikrinti atliekų surinkimą ir vystyti bei tobulinti įdiegtą atliekų tvarkymo sistemą“, Lazdijų rajono savivaldybės 2021–2027 metų strateginio plėtros plano, patvirtinto Lazdijų rajono savivaldybės tarybos 2020 m. gruodžio 18 d. sprendimu Nr. [5TS-581](http://dvs.lazdijai.lt:8008/document/57940) „Dėl Lazdijų rajono savivaldybės 2021–2027 metų strateginio plėtros plano patvirtinimo“, 1.4 tikslo „Plėtoti patrauklią viešąją infrastruktūrą ir gyvenamąją aplinką“ 1.4.1 uždaviniu „Užtikrinti viešos infrastruktūros atnaujinimą ir plėtrą“ priemonėmis.

Sprendimo tikslas – pritarti Lazdijų rajono savivaldybės administracijos projektui „Asbesto turinčių gaminių atliekų surinkimas Lazdijų rajono savivaldybėje (III etapas)“ ir paraiškos teikimui Atliekų prevencijos ir tvarkymo programos dotacijai gauti, vadovaujantis Lietuvos Respublikos aplinkos ministerijos Aplinkos projektų valdymo agentūros direktoriaus 2021 m. spalio 25 d. įsakymu Nr. [T1-229](https://www.e-tar.lt/portal/lt/legalAct/ac95f000358611ec992fe4cdfceb5666) patvirtintu „Atliekų prevencijos ir tvarkymo programos priemonės „Subsidijos ir dotacijos namų ūkiuose susidariusioms asbesto atliekoms tvarkyti“ projektų finansavimo tvarkos aprašu (toliau – Aprašas). Galima maksimali dotacijos suma pagal paskelbtą kvietimą vienam pareiškėjui – iki 50 000,00 Eur, priemonės lėšos skirtos savivaldybių namų ūkiuose susidariusių asbestinio šiferio atliekų surinkimo, vežimo ir šalinimo išlaidoms finansuoti.

Projekto įgyvendinimo metu planuojama saugiai surinkti ir išvežti apvažiavimo būdu į artimiausią utilizavimo vietą, UAB Alytaus regiono atliekų tvarkymo centro regioninį sąvartyną, adresu: Karjero g. 2, Takniškių k., Alovės sen., Alytaus r., apie 300 tonų asbesto turinčių gaminių atliekų, surinktų iš Lazdijų rajono savivaldybės teritorijoje esančių namų ūkių.

Savivaldybės biudžeto lėšų poreikis šiame projekte neplanuojamas. Preliminari projekto veiklų pradžia – 2022 m. I ketvirtis, preliminari projekto trukmė – 18 mėnesių.

Projekto neigiamos pasekmės – nenumatomos.

Projekto sprendimo projektas neprieštarauja galiojantiems teisės aktams.

Priėmus šį Lazdijų rajono savivaldybės tarybos sprendimą, galiojančių teisės aktų pakeisti ar panaikinti nereikės.

Dėl sprendimo projekto pastabų ir pasiūlymų negauta.

Sprendimo projektą parengė Lazdijų rajono savivaldybės administracijos Strateginio planavimo ir investicinių projektų valdymo skyriaus vyriausiasis specialistas Aivaras Tulaba.

Strateginio planavimo ir investicinių projektų

valdymo skyriaus vyriausiasis specialistas Aivaras Tulaba